พาราสาวะถีอรชุน
ก่อนหน้านั้นวาทกรรมที่ถูกสร้างขึ้นมาเพื่อเป็นตรา(บาป)ประทับให้กับรัฐบาล ทักษิณ ชินวัตร ตลอดจนนอมินีที่สืบทอดอำนาจกันมาคือ “ใครว่ารวยแล้วไม่โกง” แต่ล่าสุดหลังจากศาลอาญามีคำพิพากษาให้จำคุก คุณหญิงจารุวรรณ เมณฑกา อดีตผู้ว่าฯสตง.ในข้อหาจัดสัมมนาเท็จ น่าจะเป็นบทพิสูจน์ว่า “ใครว่าเป็นคนดีแล้วไม่โกง”
3 ธ.ค. 2558

ก่อนหน้านั้นวาทกรรมที่ถูกสร้างขึ้นมาเพื่อเป็นตรา(บาป)ประทับให้กับรัฐบาล ทักษิณ ชินวัตร ตลอดจนนอมินีที่สืบทอดอำนาจกันมาคือ “ใครว่ารวยแล้วไม่โกง” แต่ล่าสุดหลังจากศาลอาญามีคำพิพากษาให้จำคุก คุณหญิงจารุวรรณ เมณฑกา อดีตผู้ว่าฯสตง.ในข้อหาจัดสัมมนาเท็จ น่าจะเป็นบทพิสูจน์ว่า “ใครว่าเป็นคนดีแล้วไม่โกง”
ด้วยมาตรฐานคนดีที่ถูกยกยอปอปั้นไม่น่าเชื่อว่าหลังจากปิดฉากพ้นเก้าอี้ จะมีคดีความตามมาเป็นพรวน และล้วนแล้วแต่เป็นคดีความที่เกี่ยวข้องกับการซิกแซ็ก เลี่ยงบาลีเพื่อที่จะทำให้เงินไม่บริสุทธิ์เป็นเงินสะอาดได้ หรือบางคดีก็เป็นเรื่องการใช้ตำแหน่งหน้าที่เบียดบังเงินหลวงไปใช้ในเรื่องส่วนตัว ในยามที่สวมหัวโขนคงไม่ต้องกลัวว่าใครจะมาไล่บี้ แต่ยามที่ไร้ตำแหน่งแห่งหนกลับมีแต่เรื่องผุดเป็นดอกเห็ด
นี่เป็นบทพิสูจน์สัจธรรมความไม่คงทนของอำนาจ และยิ่งในยามที่มีอำนาจใช้ไปในทางที่ไม่ถูกต้องด้วยแล้ว ปัจจุบันกรรมมันติดจรวด เบื้องหลังของคนดีบางรายนั้นด้วยความที่รู้มากในเรื่องของการหลบเลี่ยง จึงมีการใช้สถานะของตัวเองไปแนะนำให้ภาคเอกชนหรือคนที่รู้จักมักคุ้นที่อยู่ในภาครัฐ เลี่ยงบาลีในการที่จะแสดงการใช้จ่ายเงินให้โปร่งใส
ใครทำอะไรย่อมได้อย่างนั้น ยังคงใช้ได้อยู่เสมอ เห็นชะตากรรมของอดีตผู้ว่าฯสตง.แล้ว ยิ่งทำให้นึกถึงสถานการณ์ของผู้มีอำนาจในปัจจุบัน โดยเฉพาะ พลเอกอุดมเดช สีตบุตร รัฐมนตรีช่วยว่าการกระทรวงกลาโหม ที่ถูกเรียกร้องให้แสดงสปิริตลาออกจากเก้าอี้เพื่อแสดงความรับผิดชอบต่อกรณีข้อกล่าวหาการทุจริตโครงการก่อสร้างอุทยานราชภักดิ์
วันวานพี่ใหญ่บูรพาพยัคฆ์ พลเอกประวิตร วงษ์สุวรรณ ไม่ปกป้องบอกท่านเป็นผู้ใหญ่คิดเองได้ ล่าสุด พลเอกประยุทธ์ จันทร์โอชา ตอกย้ำอีกดอกหลังเดินทางกลับจากฝรั่งเศส แล้วแต่เขามันอยู่ที่การพิจารณาของเขา พร้อมๆ ด้วยคำยืนยันหากมีการไขก๊อกจริงจะไม่กระทบต่อรัฐบาล ตรงนี้น่าขีดเส้นใต้ เพราะหลายฝ่ายมองว่าความจริงรัฐบาลก็ต้องการให้เป็นเช่นนั้นมิใช่หรือ
เพื่อที่จะได้ตัดตอนไม่ต้องมีเรื่องมัวหมองมาแปดเปื้อนรัฐนาวาคสช. เหมือนอย่างที่ พลเอกชวลิต ยงใจยุทธ สะกิดเตือนบิ๊กโด่งเมื่อวันก่อน อย่ารีบลาออกเพราะจะถูกตัดตอน ต้องอยู่เพื่อรอพิสูจน์ความเป็นโปร่งใส ก่อนที่จะเรียกร้องขอโอกาสจากสังคมให้เวลาต่อการชี้แจงเรื่องนี้ เพราะถือเป็นเรื่องใหญ่ที่ต้องใช้เวลาในการตรวจสอบ
แต่ดูเหมือนว่าบิ๊กโด่งเองก็ไม่ได้หลงเหลี่ยมตามเกมกดดัน มิเช่นนั้น คงไม่หลุดคำพูดมีใครบางคนต้องการให้เรื่องนี้พลิกจากขาวเป็นดำ วลีเด็ดนี่แหละที่น่าสนใจ ใครบางคนที่ว่าในสายตาของอดีตผบ.ทบ.ไม่น่าจะหมายถึงกลุ่มคนเสื้อแดงที่มี จตุพร พรหมพันธุ์ และ ณัฐวุฒิ ใสยเกื้อ สวมบทหัวหมู่ทะลวงฟันสาวไส้ปมอุทยานราชภักดิ์อยู่ในเวลานี้
ประสาคนที่มีบทบาทสำคัญร่วมคณะรัฐประหาร น่าจะรู้สถานการณ์ดีว่าปัจจุบันนี้รัฐนาวาที่ตัวเองร่วมคณะกำลังเผชิญอยู่กับอะไร ใครกำลังเล่นเกมอะไรอยู่ ตุ๊ดตู่กับเสี่ยเต้นแค่กลุ่มคนที่ต้องตามน้ำในจังหวะที่มีของเล่นว่าด้วยการทุจริตของรัฐบาลทหารหลุดมาเข้าทางตีน แต่เดิมพันอำนาจของผู้มีอำนาจนั้น แกนนำนปช.และคนเสื้อแดงไม่ใช่ตัวปัญหา
อย่างที่รู้กันดาบอาญาสิทธิ์ที่ชื่อมาตรา 44 นั้น เวลาเงื้อขึ้นมาฟาดฟันไปที่เป้าหมายใด ตรงนั้นจะต้องมีอันเป็นไปในทันที แต่งานนี้คนอย่างบิ๊กตู่และบิ๊กป้อมรู้ดีอำนาจวิเศษที่มีอยู่ไม่สามารถจะงัดมาใช้ได้ ทุกอย่างเป็นการชิงไหวชิงพริบ อาศัยจังหวะช่วงชิงความได้เปรียบ ใครการ์ดตกไม่มีสิทธิ์แก้ตัวแน่นอน ด้วยเหตุนี้เราจึงได้เห็นอากัปกิริยาของพี่ใหญ่กับน้องเล็กแห่งบูรพาพยัคฆ์เต็มไปด้วยความเคร่งขรึมและดุดันอยู่ตลอดเวลา
ถือว่าเป็นช่วงจังหวะสัญญาณไม่สู้ดีของผู้มีอำนาจในยามนี้ แต่คนที่สบายใจกว่าใครเพื่อนคงเป็นอดีตนายกฯที่ชื่อ ทักษิณ ชินวัตร ที่ล่าสุดได้เผยแพร่คลิปอวยพรปีใหม่ 2559 ผ่านทางยูทูบให้กับคนไทยภายใต้ชื่อ “ดร.ทักษิณ ชินวัตร สวัสดีปีใหม่ 2559” โดยกล่าวว่า ปีใหม่ปีนี้เป็นปีที่ต้องการกำลังใจเป็นพิเศษเพราะหลายคนยังวิตกกับสภาพบ้านเมืองทั้งเรื่องการเมือง สังคมและเศรษฐกิจ
เป็นช่วงค่อนข้างจะวิกฤตร้ายแรงมากที่สุด ตนอยู่ไกล ก็ไม่รู้ว่าจะส่งอะไรมาให้นอกจากกำลังใจ คนเรามีมืดมีสว่าง มีขึ้นมีลง ใครที่ลำบากขอให้อดทนแล้วจะผ่านไปได้ เพราะทุกวิกฤตมีโอกาส เชื่อว่าเศรษฐกิจจะยังไม่ดีขึ้นเพราะขณะนี้บ้านเรายังคงสภาพไม่เป็นประชาธิปไตย คนที่จะมาลงทุนอยากค้าอยากขายกับประเทศไทยก็คงต้องลดน้อยลงไป
ก่อนที่จะปลอบใจว่า ขอให้อดใจรออีกนิด เพราะว่าไม่มีใครฝืนประชาธิปไตยได้ คนไทยเรามีสิทธิเสรีภาพมาโดยตลอด จะบังคับให้เราไม่มีสิทธิเสรีภาพ ก็คงทำได้ในระยะเวลาสั้นๆ และในที่สุดก็ต้องคืนสิทธิเสรีภาพให้พวกเรา เพราะพวกเรามีศักยภาพในการทำมาหากินด้วยตนเอง แต่อย่าไปสร้างสิ่งแวดล้อมที่เลวร้ายให้เราก็แล้วกัน
ทั้งนี้หวังว่าปีใหม่ปีนี้ คงจะเป็นปีที่เราจะเห็นการเปลี่ยนแปลงหลายๆ อย่าง ไม่ว่าจะประชาธิปไตยที่จะกลับคืนมา สังคมแห่งความสามัคคีจะกลับคืนมา เศรษฐกิจก็อาจจะฟื้นตัว แต่ก็คงใช้เวลาไปถึงครึ่งปีหลัง เพราะครึ่งปีแรกเป็นครึ่งปีที่หนัก ฉะนั้นขอให้ทุกท่านอดทน ต่อสู้ฟันฝ่า ให้กำลังใจซึ่งกันและกัน การอวยพรปีใหม่อย่างรวดเร็วในห้วงนี้คงไม่ใช่เรื่องปกติธรรมดาแน่นอน
วันก่อนพูดถึงประเด็นเสรีภาพทางวิชาการและการขับเคลื่อนของขบวนการนักศึกษาที่ถามหาประชาธิปไตย วันนี้มีใบปลิวและการติดประกาศภายในมหาวิทยาลัยเกษตรศาสตร์โดยกลุ่มเสรีเกษตรศาสตร์และกลุ่มเสรีนนทรี ด้วยคำถามที่น่าสนใจ มหาวิทยาลัยหรือค่ายทหาร อธิการบดีหรือนายพล และวลีโดนๆ มหาวิทยาลัยสอนให้คิดหรือสอนให้เชื่อง แต่ถามแบบนี้กับกลุ่มคนที่สถาปนาตัวเองเป็นคนดีหรือพวกอธิการบดีติดหนวดคงไร้คำตอบ